LidanRubinov/Halacha-QA huggingface dataset:
שאלה: צפירה באמצע תפילה ולימוד: השנה הצפירות של יום הזכרון נפלו בדיוק באמצע תפילת שמונה עשרה בערבית, ובבוקר - באמצע לימוד סדר גמרא. מה צריכים לעשות בכגון זה? (יש לציין שאין חשש של מראית עין של אנשים אחרים)
תשובה: יש ערך גדול לעמידה בצפירה. הערך של העמידה בשעת הצפירה אין בה מחוקי הגויים משום שאנו מוצאים גם בתורה שבדרך זו אנו מכבדים ובדרך זו אנו זוכרים. תקיעת החצוצרות או לחילופין השופר דומים לצפירה. כך גם בערב שבת מצאנו את הצפירות כמעוררות לקראת דבר חשוב. העמידה ככבוד נלמדת ממקומות רבים. הדבר נלמד מהלכות כיבוד אב ומהלכות כיבוד רב. יש ערך מוסף לצפירה בכך שכל עם ישראל כולו עושה מצווה זו באותה עת. יש בכך את המעלה של מצווה שנעשית ב"כנופיה" -בהקהל. אולם במקום שאדם עסוק במצווה אחרת יש פטור של עוסק במצווה פטור מהמצווה. ודאי שהדברים נכונים לגבי תפילה שאסור להפסיק בה לשום דבר שהרי עומד בפני מלך וכיצד יכול כשעומד בפני מלך להפנות למצווה אחרת. לכן בודאי שאין להפסיק באמצע שמונה עשרה בשביל שמיעת הצפירה. בנוגע לצפירה באמצע סדר בוקר. ראיתי על כך הנהגות שונות בין תלמידי חכמים. למרות שלגבי לימוד תורה לא נאמר הכלל העוסק במצווה פטור מהמצווה כשהמצווה לא יכולה להעשות על ידי אחרים, אולם ביטול בית המדרש באופן כללי הוא דבר שלא מבטלים אפילו למצוות גדולות. למעשה הייתי ממליץ לעמוד, אולם להמשיך ללמוד. את הכבוד לנופלים ניתן לעשות בבית המדרש בצורה ציבורית לאחר זמן. לפי דעתי צריך מראש לזכור את שעת הצפירה ולארגן את היום בצורה שבצפירה תכובד מתוך ישוב הדעת והתאמה לעיסוק שאנו עסוקים בו. בברכת
שאלה: ארבעת המינים לאחר החג : מה לעשות עם ארבעת המינים לאחר שסיימו להשתמש בהם בחג הסוכות? האם צריך לשמור אותם בבית?
תשובה: אין הוראות מיוחדות בהלכה מה לעשות איתם, והם בגדר תשמישי מצוה שלאחר זמן מצותם נזרקים.
שאלה: סירוב מילואים: נקראתי לשירות מילואים ל 24 יום, המסתיימים ביג תמוז. המילואים יהיו בתפקיד המוחזק באופן קבוע על ידי אנשי מילואים, כך שאין בתפקיד זה החלפת סדירים ההולכים להתאמן. האם נכון להמנע מהשירות בתקופה זו? סיבות : הצבא כולו עוסק בהתנתקות ומגייס יותר מילואים לצורך כך, אם פחות חיילי מילואים יבואו, ביצוע ההכנות יהיה קשה יותר. הבעת מחאה, והצטרפות ללחץ על ראש הממשלה בדבר הפילוג שהוא גורם בצה"ל. אולי סיבות נוספות שלא העלתי. יש חיילים נוספים בפלוגה שלי שתשובה זו נוגעת להם. האם חשוב שכולנו ננהג באופן דומה בעניין או שכל אחד לפי הכרעתו? בתקופות רגילות אני מבצע את שירות המילואים בשמחה
תשובה: מכיוון שתפקיד זה מאויש תמיד על-ידי אנשי מילואים, אינך צריך להמנע מלהגיע לשירות המילואים. אבל אם זה עוזר לחיילי הסדיר בעקיפין לבצע את התוכנית הזאת, אל תגיע למילואים.
שאלה: תפילה דרך מיקרופון: מה הדין בתפילות המוניות או כשנוסעים באוטובוס לגבי אמירת התפילה תפילת הדרך ע"י מיקרופון? האם יש בעייה הלכתית בכך שזה אינו הקול המקורי?
תשובה: הכלל הוא שאם ישמעו את האדם גם שלא דרך המיקרופון, אז יוצאים ידי חובה כאשר הוא מדבר במיקרופון. אבל אם לא ישמעו אותו, אי-אפשר לצאת ידי חובה. ובאוטובוס, כאשר אומרים תפילת הדרך, האנשים שקרובים אל המברך ישתדלו לשמוע מפיו את הברכה ולא דרך המיקרופון. ובתפילות המוניות החזן לא מוציא את הציבור ידי-חובה, אבל מותר לכל אחד להצטרף ולענות אמן וקדושה, מפני שהוא יודע שעכשיו הציבור עונה.
שאלה: מפסק תאורה שלא עובד בשבת: האם מותר בשבת לחבר מפסק תאורה ללא מתח חשמלי ברגע שהשעון שבת מכובה, שעובד ע"י שעון שבת שלאחר זמן ידליק את התאורה?
תשובה: הדבר אסור.
שאלה: חשיפת הריון: מה חומרת הענין בחשיפת דבר ההריון לפני תום החודש השלישי הן למשפחה והן לחברים?
תשובה: אין בהלכה התיחסות לנושא זה מלבד העובדה שעד החודש השלישי העובר אינו ניכר עדיין. כל אישה תעשה כהבנתה.
שאלה: לא נמשך ללימודי חול: אני בחור כבן 29 חוזר בתשובה וב"ה עובד בשירות המדינה אך לצערי עדיין חסר תואר אקדמאי ומקצוע. מצד אחד אני מרגיש רגשי נחיתות מסויימים לעומת חברי שהתקדמו בעולם האקדמיה ומצד שני אינני נמשך כלל ללימודי חול אלא אך ורק ללימודי הקודש-ואפשר לומר אף באהבה רבה. מה עלי לעשות? האם יהיה זה פגם בהשתדלות לא לרכוש מקצוע או תואר אקדמאי??
תשובה: זה טוב מאד שאתה נמשך ללימודי קודש ועליך להמשיך תמיד בקביעת עיתים לתורה. אך גם חשוב להשתדל להתקדם בעבודה ולעשות זאת לשם שמים כדי לבנות משפחה. לימוד מקצוע הוא גם מצוה.
שאלה: צריבת דיסקים וערבות הדדית: ידועה לי עמדת הרב לפיה צריבת דיסקים שנמצאים על האינטרנט מותרת. שאלתי היא האם לא ראוי להחמיר בדבר לגבי יוצרים יהודים מדין ערבות ומדין ואהבת לרעך כמוך?
תשובה: מצד מדת חסידות ראוי להחמיר בזה מסיבות אלו, אבל זה מותר מצד עיקר הדין.
שאלה: כבוד ספר תורה: המצווה לקום בפני ספר תורה בשעה שמוליכים אותו, עד היכן היא? כלומר אם רואים שמוליכים ספר תורה במרחק של ק"מ, האם חובה לעמוד?
תשובה: לעניין כבוד רבו מובהק, כתב הש"ך יו"ד רמד, ח, בשם הסמ"ק שעד רס"ו אמה צריכים לעמוד, וזהו כמלא עיניו. רס"ו אמה הם כמעה ועשרים ושמנה מטרים. ומזה אפשר ללמוד את הדין גם לגבי קימה בפני ספר תורה. כמובן שאין אדם יכול למדוד במדויק את המרחק, בשעה שספר תורה עובר לפניו, אולם שיעור זה נותן כיוון. וכל שהוא מסופק, אם הספר בתוך רס"ו או מחוץ, יש להחמיר, שספק בכבוד תורה הוא ספק דאורייתא, שיש להחמיר בו.
שאלה: פרשת בחוקותי: מדוע בפרשה מצויין בכל הפעמים והלכתי בקרי ופעם אחת בחמת קרי? מדוע התוספת בחמת קרי?
תשובה: הכוונה היא לדירוג שכאשר ישראל הולכים בקרי והקב"ה מעניש אותם והם לא לומדים אלא ממשיכים במעשיהם הרעים הקב"ה מחמיר בעונש והולך עמם בחמת קרי. הרב רואי מרגלית.
שאלה: תמהון לבב: בפרשה כי תבוא יש פסוק "יככה השם בשיגעון ובעוורון ובתמהון לבב." מה הפרוש ובתמהון לבב?
תשובה: פירשו המפרשים: מבוכה, תדהמה, שממות הלב, כאדם המום שאינו יודע מה לעשות. הרב רואי מרגלית.
שאלה: לימודי מחול: אני לומדת באולפנא. בכדי שתבין בדיוק את השאלה אני אצטרך לספר לך מעט על עצמי. אני רוקדת 9 שנים כל מיני סגנונות של ריקוד אבל עדין ישנו סגנון שבו אני הכי מתמצאת. מכיון שאני רוקדת במסגרת חילונית שכמעט ואיננה מכירה ומבינה את הדת, עלי לעבור על כמה איסורים שלכאורה אסורים בהלכה. לדוגמא בחלק מהשיעורים אני צריכה לרקוד עם בן (לא נגיעה ולא כלום רק נוכחות עם עוד בנות, לא לבד). בנוסף ישנם הופעות שהן לכאורה מול קהל מעורב - אני יודעת שאפשר להגיד לי לא להופיע אבל חלק מלימוד הריקוד זה ההופעה עצמה. אני בספק אם תבין מהי משמעות הריקוד בשבילי אבל אני אנסה להסביר. אני רואה בריקוד את דרך ההתחברות שלי אל הצד הרוחני ואל הקב"ה. השאיפה שלי לעתיד זה להקים להקה דתית ומקום דתי שבו בנות יוכלו לרקוד בלי לעבור על כל האיסורים שאני עברתי עליהם. עכשיו מגיעה השאלה שלי: האם המטרה שלי-להקים להקה דתית ולמנוע מבנות לעבור על האיסורים שאני עברתי יכולה לקדש את האמצעים שבהם אני משתשמשת-הופעה מול קהל מעורב, קבוצה עם בן? מקווה שהבנת את השאלה שלי ומקווה שתוכל לענות לי על השאלה מבחינה שתענה גם על הצרכים שלי וגם על צרכי ההלכה.
תשובה: השאיפה שלך טובה. והייתי מציע לך מיד לאחר סיום האולפנה ללמוד מחול ותנועה במסגרת מכללת אורות וכעת בתקופה הזו למעט בהשתתפות בלהקה או לפחות למעט בדברים שהם בעייתיים. ותעשי זאת בהתיעצות עם מחנכת באולפנה באיזה מינון להמשיך בלהקה.
שאלה: תבנית שנטרפה: מה דינה של תבנית חלבית, שאינה בת יומה, שבושל בה (בתנור) עוף, ע"ג נייר אפיה?
תשובה: עליך לבדוק את התבנית האם היא נקיה ואין בה שום נוזל שהגיע אליה תוך כדי אפיה. באם היא נקיה מותר לך להשתמש בתבנית בהמשך לצרכים חלביים.
שאלה: גילוח במכונה - תשובה מסכמת: האם ישנה רשימה מפורטת של דגמי מכונות גילוח כשרות ופסולות. אם כן היכן ניתן להשיגה?
תשובה: מכון צומת חזר בו מהחלוקה שנעשתה בין מכונות "כשרות" שכאלו שאינן כשרות. ישנם רבנים שעדיין מבצעים את החלוקה, אולם הרשימה שהייתה, הייתה על פי מכון צומת שחזר בו כאמור. בכל אופן, אם מתגלחים במכונה, כדאי להשתמש באחת שבה הסכינים מורחקות מהעור בוודאות על ידי הרשת. וכן לא להצמיד אותה בחוזק אל העור. ר' אלעד גרוס.
שאלה: קריעת ספר תהילים בטעות: אני נוהגת לשים תהילים על המיטה של הבן שלי, היום ראיתי שבני כשהתעורר קרע חלק קטן של עמוד. האם זה אני צריכה לחשוש? מה אני צריכה לעשות עם התהילים הזה? בבקשה תדריכו אותי.
תשובה: בתשובות האחרונים נכתב, שיש להיזהר לא לשים תהילים או ספרי קודש על מיטות הילדים שמא ילכלכו או יטנפו או יגרמו בדרך כלשהי חוסר כבוד לכתבי הקודש. ולכן, אם את רוצה בכל זאת לשים ספר קודש כסגולה לשמירה על בנך שיחיה, ראוי לשים את הספר בעטיפת שקית ניילון ומתחת למזרון בצד ששם הוא מניח את ראשו, אבל בקצה המזרון ולא מתחת הראש ממש. וכדאי לתקן את אותו עמוד שנקרע ע"י הדבקה בזהירות. בברכת גידול בנך לתורה ולמצוות בכשרות וללא דופי, אמן.
שאלה: תמים תהיה עם ה' אלוקיך: 1.) כאשר בחור כתב רצף של פסוקים בצורות שונות וקרא לזה קמיע (כמובן שאם היו שואלים אותו ברצינות היה עונה שלא התכוון באמת), האם עבר על איסור של "תמים תהיה עם ה אלוקיך"? 2.) האם כאשר אדם שמע על סוג של גורל מסויים ודפדף בתנ"ך לפי הגורל הזה, עבר על איסור של "תמים תהיה עם ה אלוקיך"? ומהי תשובתו של אותו אדם בשני המקרים הנ"ל במידה וחטא?
תשובה: 1- האיסור של "תמים תהה עם ד' אלוקיך" נוגע למי שמאמין באמונות טפלות ומחפש עתידות בצורה משונה. יש להניח כי אותו בחור, שכתב את רצף הפסוקים לא מאמין בעצמו ביכולתו להשפיע על גורל, ממילא לא עבר עבירה זו. 2- אם אדם שמע על גורל מסוים ודפדף בתנ"ך, לפי זה יתכן והוא מתקרב לעבור על האיסור, היות והוא מאמין באותו גורל. אם הדברים נאמרו ע"י גדולי ישראל או אם הוא מתייחס לאותו פסוק שמצא במובן של הדרכה מעשית, אין בזה איסור לע"ד היות וממילא צריך להשתדל לקבל הדרכה מכל מה שכתוב בתורה ולא רק מפסוק אחד. נראה לי כי עיקר תשובת המשקל לפגם זה הוא לימוד התורה והשתדלות לקיים מצוותיה קלה כחמורה, שדבר זה מביא ברכה גדולה לאדם בהבטחת ד', שהוא למעלה מכל דברי חכם כל שהוא וכך נאמר "ועבדתם את ד' אלוקיכם והסיר מחלה מקרבך וכו'.
שאלה: אונאה במקח וממכר: קניתי ארגז בקבוקי יין שאמורים להיות בו תריסר בקבוקים ובבואי לביתי מצאת 11 בקבוקים בלבד. האם אני יכולה לדרוש את ביטול המקח?
תשובה: אין מקח טעות בדבר הניתן להשלמה, כי הרי המוכר יכול להוסיף עוד בקבוק, ואם בעל המקח מודה הרי זה ישלים לו. הרב אברהם יצחק כלאב.
שאלה: כיבוד הורים דאגניים: אבי מורי הוא אדם דאגן מאוד, לכן תמיד אוסר עלי לסוע למקומות. אני בת 18 וחצי ויודעת שאם אומר לאבי שברצוני לסוע לבקר חברה הגרה בהתנחלות, או לסוע לטיול במקום רחוק בארץ וכד -הוא לא יסכים וימנע זאת ממני. מסיבה זו תמיד כשאני נוסעת למקומות אני אומרת אך ורק לאימי על כך ומבקשת ממנה רשות, ולא מספרת לאבי. לעיתים רחוקות נוצר מצב שהוא רואה אותי מתארגנת ליציאה ושואל לאן פני מועדות, ולא נותר לי אלא להעלים ממנו את האמת ולומר שאני נוסעת למקום קרוב. האם אני נוהגת כשורה בכך שאני מקבלת אישור רק מאימי ולעיתים אף אומרת דברים לא נכונים לאבי? אם לא אעשה כך, לא אוכל ללכת למקומות שחשוב לי להגיע אליהם.
תשובה: כיון שאת בוגרת את לא חייבת לקבל רשות מהוריך על מעשיך. ודאי שבמה שאת יכולה לעשות נחת רוח להם את מקיימת מצווה. אולם את מתארת התנהגות נכונה בכך שאת לא מספרת לאביך שהרי את עושה זאת לטובתו בכדי לא להדאיגו. במקרה שאת חייבת לענות לו על שאלותיו את לא חייבת לו לו את כל האמת. את יכולה לומר לו רק חלק מהאמת. גם במקום שאדם צריך לשנות מהאמת ראוי שלא לומר דברים שהם ממש שקר. כך למדנו מיעקב שאמר אנוכי עשיו בכורך בדרך שהמילים יוכלו להישמע כמילים שאין בהם שקר.  עייני שם ברש"י. לכן במקום שאביך שואלך להיכן את הולכת עני לו שאת הולכת למקום מסויים קרוב ובאמת תעברי דרך שם. תגידי לו מקום בדרך שאת עוברת ובכך לא יהיה בדיבורך ממש שקר.
שאלה: מים אחרונים לנשים: האם נשים חייבות במים אחרונים? האם יש הבדל בין עדות שונות? (ועוד, מהו הטעם לנטילת מים אחרונים?)
תשובה: בימינו מלח סדומית לא מצוי והסיבה העיקרית למים אחרונים היא עפ"י הקבלה. נשים לא נהגו בכך. אולם אין מניעה שאישה תעשה זאת.
שאלה: הפסקה עם חומרא שקיבלת על עצמך: מהו הדין במצב שבו אדם קיבל על עצמו חומרא, שאין הוא מחוייב בה מצד הדין, והוא מתחיל לחוש שאותו החומרא מעיקה עליו ואינו מרגיש עימה בנוח? האם עליו להמשיך לקיימה למרות שקשה לו, או שמא עליו להפסיק לקיימה, ובכך הוא כמו יורד דרגה ועובד ה פחות ממה שנהג? (לדוגמא, אישה שהחמירה עם עצמה ללכת דוקא עם שרוולים ארוכים המכסים את כל היד, ומרגישה כעת שזה מעיק עליה ורצונה ללבוש רק שרוול שלושת-רבעי, שזה ראוי מצד הדין. מצד אחד זו ממש ירידת מדרגה,נסיגה אחורה,ומצד שני, קשה לה להמשיך במנהגה כיוון שתפיסותיה השתנו, וכבר לא נראה רע בעיניה ללכת כך)
תשובה: יש לעשות התרת נדרים אצל חכם.
שאלה: כיבוד הורים מתעללים: אני מורה באולפנה השאלה הופנתה אליי על ידי תלמידת האולפנה- אביה אדם ירא שמיים ומוכר בציבור. בבית אין הוא שולט בכעסיו, והוא פורק את כעסיו על בנותיו ועל אשתו הן באלימות מילולית,והן באלימות פיזית כלפי בנותיו. המשפחה המורחבת מודעת לכך,ואין איש עושה דבר בנידון. שאלת הבת היא -מהו הגבול שבו מחוייבת הבת בכיבוד הורה אלים פיזית ומילולית כלפיה וכלפי אחיותיה.
תשובה: לדעתי אין להתעלם מהבעיה וצריך למצוא דרך איך להביא את האב לטיפול. אולי היועצת או הפסיכולוג של האולפנה ימצאו את הדרך לכך. או להביא זאת לידיעת הלשכה הסוציאלית של המקום שהם גרים בו. והם יקראו לו ויאמרו לו שנודע להם ממקורות אחרים הדבר. והוא חייב לקבל טיפול.
שאלה: מותר לעשן סמים?: אינני דתי אך בשנה האחרונה התחלתי ללמוד מספרים ושיעורים באינטרנט. אני מעשן מריחואנה ורציתי לדעת האם בכך אני עובר עברה?
תשובה: לגבי עישון סיגריות המחקרים הוכיחו שהם לא בריאים וגורמים למחלות גדולות. רוב הרבנים אסרו לעשן סיגריות. בנוגע לסמים אין לי מידע מוגדר אבל כפי שקראתי גם עישון קבוע בסמים גורם למחלות. בנוגע לסמים יש עוד דבר שהוא חמור יותר מעישון סיגריות. לפי דעת כל המומחים הסמים הקשים משפיעים בצורה לא טובה על התפקוד של האדם. האדם לא מצליח לתפקד עם כל כוחותיו. יש מחקרים שהשימוש בסמים קלים הם גם גשר לסמים האחרים. גם אם אתה באופן אישי עדיין לא מרגיש זאת, רבים אמרו כמוך ונפלו. גם אם לא תיפול לא כדאי ללכת על גשר צר ומסוכן. גם אם אתה לא תיפול אחרים שרואים אותך מעשן ומעשנים איתך, יפלו. הכלל שלנו בחיים, שכל דבר שאנו עושים אנו בוחנים אותו אם הוא טוב רק במידה שגם אם כל האחרים היו עושים אותו היה מעשה טוב. ודאי שלפי דעת המומחים התרת הרסן בסמים קלים ידרדר את החברה לדברים נוראיים. גם אם אין פסוק בתורה שבו כתוב "אסור לעשן" ודאי שאנו כרבנים מתקנים וגוזרים שאסור לעשן. בדרך כלל הצורך לעשן סמים נובע מחלל רוחני וערכי שמשתלט על האדם. האדם מנסה על ידי סמים למלא את החלל והריקנות שנמצאת בקרבו. אני בטוח שככל שתמלא את עצמך בעיסוק בערכים בלימוד ובמצוות כך תוכל להשתחרר מהצורך לעשן סמים. לסיכום: עישון הסמים יש בו עבירה של ונשמרתם מאוד לנפשותיכם. עישון סמים יש בו עבירה של ליצנות וקלות דעת. עישון סמים אסור משום שהוא גורם לעוד עבירות רבות ולהרס החברה דברים שחכמי ישראל ודאי גוזרים עליהם. שתזכה להתמלא מעוד הרבה שיעורים והארות שיש מכוח תורת ישראל.
שאלה: תפילה במניין למי שבמעצר בית: האם מישהו במעצר בית שאסור לו לצאת אפילו לתפילה, צריך לשמוע להוראת בית המשפט ולהתפלל ביחיד בביתו, או לצאת ולסכן את עצמו ולהתפלל במניין (הסכנות הם ערבות של הרבה כסף שהוא ומי שחתם עליו ערבות יחזרו לכלא-אם יתפס)?האם יש הבדל בין תפילות שבת וחגים לתפילת יום רגיל?
תשובה: מכיוון שרוצים למנוע אותך ממצות עשה בלבד, אינך חייב לצאת לתפילה, הן בשבת והן ביום חול.
שאלה: תעודת כשרות למקום בעייתי: הנני מעוניינת לדעת לגבי קונפליקטים הנוצרים או העשויים להתעורר עם החלתו האפשרית של דין תורה כחוק המדינה בסוגיה הנ"ל: התליית תעודת כשרות של מועדון-בר ע"י הרבנות המקומית בשל היותו מקום מפגש מעורב של מפגשים וריקודים מעורבים לצעירים דתיים.
תשובה: תעודת כשרות ניתנת ביחס לכשרות של אוכל ולכאורה אין בזה שום קשר לשום נושא אחר כמו ריקודים מעורבים וכד', אבל ברור לנו שכל חיי המוסר וכל מצוות התורה קשורים זה בזה ואי אפשר להעלים עין מדבר אחד בגלל דבר שני. האם לדעתך ניתן לספק אוכל כשר למי שאוכל ביום הכיפורים? או לקבוע מזוזה בבית שנעשים בו מעשי פריצות?, ברור כי יש כאן סתירה פנימית שלא ניתן להתעלם ממנה. אומנם יתכן וישנם חריגים שבהם ניתן להקל כמו אם חומרת העבירה לא ברורה לאלה הנמצאים באותו מקום ונכשלים בעבירה. דבר זה נתון לשיקול דעתו של רב או פוסק גדול בתורה המודע לכל המשמעות של נתינת ההכשר. ע"כ במקרים חריגים ניתן לשאול ת"ח גדול, אך לא ניתן לתת היתר גורף ע"פ מקרים חריגים ומה שנוגע להכשרים הניתנים לציבור שרחוק משמירת תורה ומצוות צריכים לקבוע כללים בהם ישנן דרישות בסיסיות בתחומי התורה כגון עניני צניעות ושמירת שבת ומועדים,שאינם עומדים בסתירה קשה בעיני הרואים.
שאלה: היתר עבודה לאחות בשבת : האם מיילדת דתיה יכולה להגיד שלא יכולה לעבוד בשבת בבית חולים, מפני שאין בבית החולים סידור לעבודה בשבת כמו, נהג גוי,התקנים הלכתיים וכד. (כמו בבתי חולים דתיים) האם נכון להגיד שאין בעבודה בשבת פיקוח נפש מיידי, היות ויכול להיות שבמשמרת לא תהיה ולו לידה אחת? כיצד להתמודד עם התופעה שרב מתיר לאחות רגילה וחדשה לעבוד בשבת במחלקה של עיניים למשל ששם ברור שאין פיקוח נפש, ורב אחר אוסר על אחות במחלקה אחרת שתעבוד בשבת, ואז בהנהלה החילונית מתלוננים על האחות שלא מעוניינת לעבוד?
תשובה: אם לפי הסטיסטיקה צפויה לידה אפילו אחת לשבוע, על חדר הלידה להיות מוכן לקליטה והמילדת צריכה להיות זמינה. אולם מכיון שהתורנות ידועה מראש על המילדת להיות בבית החולים עוד מערב שבת או לנסוע לתורנות ע"י גוי. אם ביה"ח לא מספק תחבורה על המילדת לממנה מכספה. הנחתך שבעיניים אין פיקו"נ אינה פשוטה, לפי הגמ' עיניים קשורות ללב אולם גם לפי המדע בימינו ייתכנו מצבים של פיקו"נ בעיניים מן הראוי שלבית החולים יהיה רב מוסמך אחד שרק הוא ישמש כסמכות בלעדית ולא כל אחות תשאל רב אחר.
שאלה: לבישת חולצה אדומה לגבר: ראיתי את מה שהרב כתב ב"פניני הלכה" לעניין איסור לבישת חולצה אדומה, ומשמע שם שמדובר על אישה. האם האיסור חל גם על גבר?
תשובה: כמדומה שהאוסרים יאסרו גם על גבר. אמנם האיסור לדעתם על אשה חמור יותר, מפני שיש יותר בעייה של צניעות. אמנם יש להזכיר כי יש פוסקים חשובים שמתירים. והמחמיר תבא עליו ברכה, והרוצה להקל יש לו על מה לסמוך.
שאלה: נהיגה ברכב לחתן ביום חופתו: נהוג ששומר מלווה את החתן ביום חופתו. ראיתי שמקפידים שהחתן גם לא ינהג ברכב, אלא דווקא השומר. שאלתי עד כמה יש להקפיד על כך ולנסות להשיג חבר שינהג ברכב, בפרט כשמדובר ברכב של משפחת החתן, והחתן הוא המיומן ביותר בנהיגה ברכב. אם זו ממש סכנה שחתן ינהג, נוכל איכשהו להתארגן ולהשיג קרוב או חבר שהוא נהג וותיק.
תשובה: אין איסור לחתן לנהוג ברכב אלא שמשום כבודו והתרגשותו ראוי שלא ינהג.
שאלה: גילוי חיבה לזוג נשוי בפרהסיה: האם מותר לזוג נשוי לגלות חיבה בפרהסיה? מהו הגדר המותר? האם מותר להחזיק יד, דבר שנותן הרגשה טובה לבני הזוג כאשר הם הולכים לטיול יחדיו בשעות הערב? האם מותר להתחבק, כאשר לא ברור האם רואים אותם או לא? במידה ולא, מדוע ישנה בעיה לגלות חיבה?
תשובה: גלוי חיבה בפרהסיא אינו צנוע. יש בכך גם גרימת בעיה לרווקים ות.
שאלה: גרמא וכח כוחו בהלכות שבת: האם גרמא ו"כח כוחו" לעניין שבת זה אותו הדבר? מה לגבי גרמא דגרמא? האם מותר או פטור אבל אסור?
תשובה: כותב בעל ה"אור שמח" על הרמב"ם, ש"כח כוחו" וכן "גרמא דגרמא" הם מושגים בהלכות נזיקין, ואין להם קשר להלכות שבת, לכן אדם שיעשה מלאכה ע"י פעולות אלו אינו חייב מן התורה, אבל זה אסור מדרבנן.
שאלה: בעיות בחוזה שכירות של דירה: אני בעל דירה. לפני כחודש חתמתי על חוזה שכירות. לאחר חתימת החוזה התברר לי שקיים שם סעיף המחייב את השוכר לשלם אחוז ריבית על כל יום איחור בת מה לעשות עם זה עכשיו? האם קיימות עוד בעיות הלכתיות כגון זאת בחתימת חוזה שכירות?
תשובה: אכן יש בסעיף זה איסור ריבית. יש להודיע לצד השני למחוק את חיוב הריבית מן ההסכם. אפשר לכתוב בהסכמת השוכר סעיף הכולל דמי נזק מוסכמים מראש כאשר השוכר לא משלם בזמן, ובסוף כל הסכם ראוי לסיים שהצדדים קיבלו תוקפו בקניין המועיל, הודאה זאת מוציאה מבעיה של אסמכתא אם קיימת. החתימה בחוזה מהווה קנין. בכ"ז כדאי גם לעשות קניין סודר בין הצדדים. נוסח לחוזה ע"פ דין תורה נמצא בספר משפט השכירות לרב עובדיה יוסף טולדנו שליט"א. בכל מקרה יש לכלול בחוזה סעיף שאומר שכל דין ודברים בנוגע לחוזה יעשה בבי"ד הדן ע"פ דין תורה, ולמנוע עיכובים כדאי לכתוב בפירוש בי"ד מסוים.
שאלה: אבן משחזת - הלבנה: הרב כתב בשאלה מספר 12342 שאין בעיה להשחיז באבן אחת סכינים בשרי וחלבי, משום שאין פליטה. אך למעשה, זה מגיע לחום של הלבנה - הרבה מעבר ל-42 מעלות.
תשובה: לא נראה לי שיש לחשוש שזה מבליע ומפליט.
שאלה: מה לעשות בחופש?: אני סטודנטית ובימים אלה מתכננת את תוכניותי לחופש (עבודה וכו ). רציתי לשאול האם עדיף לא לתכנן כלום ולפנות את הזמן על מנת להילחם בתוכנית ההתנתקות?
תשובה: אני מלא הערכה לספק שלך. אנו מאמינים שבכל יום יתכנו שינויים בתוכניות המדיניות אבל בצורה טבעית יתכן שנצטרך להירתם להמשך המאבק. הייתי מציע לקבוע תוכניות אולם שהם בנות שינוי ויש בהם גמישות כפי הצורך. בתפילה שתוכלי למלא את חופשתך רק בבנין ולא במאבקים.
שאלה: ברז חשמלי בשבת: ברצוני לדעת האם ברז חשמלי, כלומר ברז שמניחים תחתיו את הידיים ויוצאים ממנו המים מותר או אסור בשבת?
תשובה: ברז כזה אסור בשימוש בשבת.
שאלה: בעיות כשרות בבית ההורים: אני בחור ישיבה רווק ומתגורר בבית ההורים. אני משתדל להקפיד על מה שצריך בכשרות אך בבית אני נתקל בקשיים בעניין זה, פעמים רבות יצא לי לציין בפניהם על מה ראוי להקפיד אבל הם לא מדקדקים בזה לאורך זמן וגם לא אמינים כלפי. אמא תמיד אומרת שהכל מעושר למרות שלא כך הוא. המיקרו והתנור הם רק "בשריים" (לטענתה) למרות שתפסתי שם דברים חלביים. לא כל כלי חדש שקונים מקפידים להטבילו, וכן יש כרובית רגילה במקרר (למרות שאימי טענה שהכל גוש קטיף). מה עלי לעשות? היתכן שאומר להם שאיני נותן בהם אמון?
תשובה: אין דבר טוב יותר מהאמת. הרי הוריך יודעים את האמת. אם אתה תתיחס למציאות אולם לא בהאשמה כגון "מדוע שיקרתם" וכדו' שבה יש העמדה של הוריך במצב לא נעים. אם פשוט תאמר להוריך שאתה רוצה לעשר כל דבר כי זה לא מעושר הם יקבלו זאת. גם אם לא יקבלו אתה על האמת שלך תעמוד. אתה תאמר שאתה אוכל רק אם מרשים לך לעשר. כך גם בנוגע להטבלת כלים אתה בפועל תבקש ללכת ולהטביל, אם לא - אל תשתמש. הכלל שעד אחד נאמן באיסורים נאמר רק כלפי מי שאנו יודעים שהאיסורים חשובים לו. אל תאשים את הוריך בשום דבר. אולם תהיה נאמן לאמת. תיקח אחריות בפועל בכדי לתקן את המצב. מדבריך נראה שהוריך ודאי מאד רוצים שתאכל אצלם, כך שעל מה שאתה תעמוד הם יקבלו זאת.
שאלה: תנור המשמש כפלטה: בשבת התנור בבית משמש כפלטה ולפעמים כשמחממים את הלחם לפני הארוחה מניחים אותו ישר על הרשת שבתנור. הענין הוא שלפעמים מכינים אוכל חלבי באותו תנור ויכול להיות למשל שאם הכנו פיצה הגבינה נזלה על הרשת או משהו כזה כמו כן לא בטוח שהתנור עבד על חום מספיק חם מאז כדי שישרף האוכל על הרשת. השאלה היא האם מותר לאכול את החלה. כמו כן בענין דומה אם למשל שאני מכין פיצה היא קצת גלשה מהניר כסף ונגעה ברשת האם מותר לאכול אותה שכן מספר ימים לפני הוכנה על אותה רשת בשר ואולי נשפך הרוטב על הרשת ולא בטוח שמאז התנור עבד על חום גדול כדי שישרף. עוד הערה קטנה זה קורה לפעמים כשאני הולך לבית הורי וקצת קשה להסביר להם דברים כאלה אפילו שהם דתיים האם זה משנה? יש הבדל אם זה קורה בבית הפרטי שלי?
תשובה: ההיתר להשתמש בתנור בעל תא יחידי לבשר ולחלב הוא ע"י ניקוי התנור בין מין אחד לשני, המתנה 24 שעות והסקתו על החום הגבוה ביותר למשך מס' דקות. במקרה שלך אכן יש בעיה ויכול להיות מצב ששני המינים משמשים בעירבוביא וצריך להבהיר (בדרכי נועם כמובן) שהחשש להיכשל פה בבישול ואכילת בשר וחלב הוא גדול ויש להקפיד על כך. ואין הבדל היכן התנור נמצא כיון שזה איסור מהתורה אין להקל בכך. הרב רואי מרגלית.
שאלה: האם לבת מותר ללכת לע?: האם מותר לי להתגייס לצבא בתור עתודאית? (ללמוד באוניברסיטה על חשבון הצבא, ואח"כ להתגייס במקצוע שלמדתי בו)? אני בת.
תשובה: לפי דעת רוב הרבנים אין להתיר ללכת לבנות לצבא בכל מסגרת שהיא. הסיבה לכך משום שהצבא בישראל מנצח לא בזכות הכוח בלבד שבו אלא בעיקר משום הסיעתא דשמיא והעזרה של ה' בכל מלחמותינו. השכינה יכולה להיות רק במקום שיש גדרי קדושה. מציאותם של הבנות בצבא גורם למיעוט קדושה והשראת שכינה בצבא וממילא יש בכך פיקוח נפש לעם ישראל. אני לא מכיר מקרוב את המסלול של עתודאית בצבא אולם כפי הידוע לי יש תקופה של שרות בבסיסי צה"ל ותחת פיקוד צבאי. מצבים אלו הם המצבים שבדך כלל גורמים לאוירה לא צנועה במערכות הצבא דבר שודאי יש בו מעבר לעבירה האישית סכנה כללית. גם אם יש לך הפסד אישי בהימנעות מללכת לע אי אפשר לעבור איסור בשביל הרווחים האלו. אנו מאמינים שהברכה הגשמית יכולה לבוא בהיתר. ובמקום שאת משלמת מחיר אישי בוודאי שהקב"ה יברך אותך בהשגחה פרטית. להמשך תשובת הרב בנושא. לתשובת הרב זלמן מלמד.
שאלה: שם דומה לשם האם: שמי השני הוא בת-ציון. האם יש מניעה לתת לבת שתיוולד בע"ה את השם ציונה כשם ראשון או שני, כאשר שמה דומה מאד לשם השני שלי? יש לציין כי איני עושה שימוש יומיומי בשמי השני אלא רק לצורך מי שברך וכד.
תשובה: אין בעיה בכך כיון שיש שינוי בשם. הרב רואי מרגלית.
שאלה: מה עושים עם רב שמעשן בשעור תורה : אני לומד בחברותא כל יום בערב,שעתיים,לומדים גמרא, המורה מצויין והחברותא איכותית ונעימה. פשוט כייף יום יומי. אלה שהרב מעשן וכך גם חלק מהחברותא. ביקשתי בצורה נעימה והסברתי שזה מאוד מציק ומפריע לכול מי שאינו מעשן ובמיוחד לי. מיד כולם הסכימו לא לעשן ליד שולחן הלימוד, אבל הם זזים קצת הצידה ועדיין זה מפריע,מסריח ומוציא מהריכוז. האם זה סיבה לעזוב את החברותא או להשאר ולסבול?
תשובה: כפי מה שהנך כותב הם מוכנים להתחשב בצרכיך. תבדוק האם יש דרך שבכל אופן לא תסבול מתוך בקשה מפורטת יותר. באם אין דרך למנוע את הסבל שלך ודאי שלשם לימוד תורה אנו מוכנים גם לסבול. אולם אם יש לך אפשרות ללמוד ללא סבל ודאי שזה עדיף. אין מצווה להתייסר בקיום המצוות. דווקא להיפך יש ענין שקיום המצוות יהיה נעים לנו מכל הבחינות. אולם לא מכל אדם אדם זוכה ללמוד תורה. אם המצב שאתה סובל גורם לך לכעס פנימי ואי יכולת להיות נעים ומרוכז בלימוד אני ממליץ שתפסיק את הלימוד הזה שגורם לך למצב נפשי שלילי. אם הסבל הינו רק סבל פיזי ואין לך אפשרות ללמוד באותה איכות במקום אחר כדאי שתמשיך ללמוד למרות הקושי. בברכת הצלחה בלימוד מתוך נעימות.
שאלה: גיוס בנות לצה"ל במקרים מיוחדים: הופנתה אלי שאלה מנערה בת 17 שהוריה לקחו אותה לחו"ל כשהייתה בת 12. עכשיו היא רוצה לחזור ולשרת בצבא. ייתכן שאם לא יתאפשר לה לשרת היא לא תחזור לארץ כלל. מה עלי להמליץ לה לעשות?
תשובה: צריך לשכנע את הבחורה לבוא לארץ ולהיות בשרות לאומי שזה שרות חשוב כמו בצבא אם זה לא יספיק לה בדוחק אפשר להמליץ לה להיות במסגרת של מורה חיילת. אך ללכת לצבא רגיל איני ממליץ. אין זה על פי רוחה של ההלכה. לתרום למדינה ולעם אפשר לא רק במסגרת הצבא. לתשובות הרב ש. יוסף וייצן, לחץ כאן וכאן.
שאלה: ברכה על טלית קטן: עברתי את גיל הבר-מצווה מזמן ולא יוצא לי להשתמש בטלית שפוטרת את הברכה על הטלית קטן. האם כשאני קם בבוקר אני צריך לברך על לבישת ציצית כי אני לא משתמש בטלית?
תשובה: כתב השו"ע בסימן ח' סעיף ו': על טלית קטן יכול לברך להתעטף אף על פי שאינו מתעטף אלא לובשו. וכתב הרמ"א: ויש אומרים שמברכין עליו על מצות ציצית וכן נוהגין ואין לשנות. וכתב כף החיים: אם רוצה להתעטף בו בשעת ברכה יברך להתעטף אבל אם לובשו כדרכו בלא עטיפה יברך על מצות ציצית. הרב רואי מרגלית.